b'\n_START_ARTICLE_\nPesi\xc3\xb6kyl\xc3\xa4\n_START_PARAGRAPH_\nPesi\xc3\xb6kyl\xc3\xa4 on kyl\xc3\xa4 ja rautatieasema Suomussalmen kunnassa, noin 18 kilometri\xc3\xa4 kuntakeskuksesta l\xc3\xa4nteen Pesi\xc3\xb6j\xc3\xa4rven lounaispuolella.\n_START_SECTION_\nYleist\xc3\xa4 tietoutta Pesi\xc3\xb6st\xc3\xa4\n_START_PARAGRAPH_\n\xc3\x84mm\xc3\xa4nsaaren radan Pesi\xc3\xb6kyl\xc3\xa4n rautatieasemalta haarautuvat radat \xc3\x84mm\xc3\xa4nsaareen ja Taivalkoskelle. Rataosuudella Pesi\xc3\xb6kyl\xc3\xa4\xe2\x80\x93Taivalkoski kunnossapito on lopetettu vuonna 2004, ja rataosa lakkautettiin elokuussa 2004 liikennekelvottomana._NEWLINE_Pesi\xc3\xb6kyl\xc3\xa4ss\xc3\xa4 sijaitsi my\xc3\xb6s Hyrynsalmen\xe2\x80\x93Kuusamon kentt\xc3\xa4radan asema, jonka saksalaiset rakennuttivat jatkosodan aikana vankity\xc3\xb6voimalla. Kentt\xc3\xa4radan raideleveys oli Suomen rataverkkoa kapeampi._NEWLINE_Sodan j\xc3\xa4lkeen kapearaiteinen kentt\xc3\xa4rata muutettiin osin vankity\xc3\xb6voimalla yleisen raideleveyden mukaiseksi. Rataa k\xc3\xa4ytettiin 1950-luvulta alkaen sek\xc3\xa4 henkil\xc3\xb6- ett\xc3\xa4 tavaraliikenteeseen. L\xc3\xa4tt\xc3\xa4hattuliikenne Kontiom\xc3\xa4en ja Taivalkosken v\xc3\xa4lill\xc3\xa4 lakkasi 1982 ja t\xc3\xa4m\xc3\xa4n j\xc3\xa4lkeen rata Taivalkoskelle toimi viel\xc3\xa4 puutavarakuljetuksiin.\n_START_SECTION_\nKulttuuria ja Pesi\xc3\xb6n ihmisi\xc3\xa4\n_START_PARAGRAPH_\nPesi\xc3\xb6kyl\xc3\xa4n asutus on hajaantunut laajalle alueelle. Aseman l\xc3\xa4hell\xc3\xa4 sijaitsee kauppiaskoti Pesi\xc3\xb6nlinna, jota kauppias Venja Niemen _NEWLINE_perhe asusti jo ennen sotia. Nykyisin Pesi\xc3\xb6nlinna on kes\xc3\xa4aikaan museo- ja n\xc3\xa4yttelyk\xc3\xa4yt\xc3\xb6ss\xc3\xa4 ja sen k\xc3\xa4yt\xc3\xb6st\xc3\xa4 vastaa kauppiaan tyt\xc3\xa4r Marja Niemi. Pesi\xc3\xb6nlinnan esineist\xc3\xb6 kertoo aikansa el\xc3\xa4m\xc3\xa4st\xc3\xa4 ja muun muassa Ilmari Kiannon monista vierailuista. P\xc3\xa4\xc3\xa4osa kyl\xc3\xa4n taloista sijaitsee j\xc3\xa4rven luoteispuolelle kiert\xc3\xa4v\xc3\xa4n tien varressa._NEWLINE_Koulun l\xc3\xa4heisyydess\xc3\xa4 on hautasaari, jonne kyl\xc3\xa4n asukkaita on mennein\xc3\xa4 vuosisatoina haudattu. Pesi\xc3\xb6ll\xc3\xa4 on europarlamentaarikko Merja Kyll\xc3\xb6sen koti.\n_START_SECTION_\nPesi\xc3\xb6n koulu eli Kopionniemen koulu\n_START_PARAGRAPH_\nPesi\xc3\xb6n koululaiset k\xc3\xa4viv\xc3\xa4t Pesi\xc3\xb6n ja Laajan yhteist\xc3\xa4 Laajan koulua 1923-1938. Pesi\xc3\xb6n oma kansakoulu perustettiin 1938, ja opettajana toimi Ilmi Kauppinen. Koulutilat vuokrattiin Pesi\xc3\xb6n talosta Jooseppi Juntuselta ja asuntolatiloina toimi Lauri Juntusen pirtti. Oppilaita kouluun tuli 41. Toinen opettajan virka saatiin syksyll\xc3\xa4 1939. Oppilaspaineen purkamiseksi valtuusto p\xc3\xa4\xc3\xa4tti siirt\xc3\xa4\xc3\xa4 osan Pesi\xc3\xb6n koulun oppilaista Piispaj\xc3\xa4rvelle. Lapsia ei sinne voitu siirt\xc3\xa4\xc3\xa4 ilman vanhempien tahtoa. Oppilaat j\xc3\xa4iv\xc3\xa4t Pesi\xc3\xb6lle. L\xc3\xa4hestyv\xc3\xa4 rataty\xc3\xb6maa tuli lis\xc3\xa4\xc3\xa4m\xc3\xa4\xc3\xa4n paineita Pesi\xc3\xb6n suunnalla. Vuonna 1940 oppilasm\xc3\xa4\xc3\xa4r\xc3\xa4 kasvoi 64:\xc3\xa4\xc3\xa4n ja asuntolaan majoitettiin 42 oppilasta. Sota keskeytti toiminnan sek\xc3\xa4 koulussa ett\xc3\xa4 asuntolassa._NEWLINE_Uusi koulutalo valmistui Pesi\xc3\xb6n Kopionniemeen vuonna 1949, oppilaita oli 82 ja opettajia kolme. Uusi koulu antoi tilat my\xc3\xb6s asuntolalle. Oppilasm\xc3\xa4\xc3\xa4r\xc3\xa4 saavutti huippunsa vuonna 1964, jolloin koulussa oli 92 oppilasta. Kuljetusten lis\xc3\xa4\xc3\xa4ntyminen vaikutti asuntolan olemassaoloon ja se suljettiin vuonna 1963. Peruskouluun tultaessa Pesi\xc3\xb6n koulussa oli 51 oppilasta ja opettajia kolme. Vuonna 1995 oppilaita oli 51 ja opettajia kolme. Koulun opettajina ovat toimineet viime vuosikymmenin\xc3\xa4 muun muassa Niilo V\xc3\xa4is\xc3\xa4nen, Pasi Vahtera, Sirkka ja Elias L\xc3\xb6h\xc3\xb6nen sek\xc3\xa4 Kari Ikonen. Loppuvaiheessa koulun johtajana toiminut h\xc3\xa4meenlinnalaisl\xc3\xa4ht\xc3\xb6inen Ikonen oli 1970-luvulla kiert\xc3\xa4v\xc3\xa4n\xc3\xa4 englannin kielen opettajana.\n_START_SECTION_\nPesi\xc3\xb6 vapaa-ajan viettopaikkana\n_START_PARAGRAPH_\nPesi\xc3\xb6j\xc3\xa4rven ja viereisen Pienen Pesi\xc3\xb6j\xc3\xa4rven rannoilla on melko runsasta m\xc3\xb6kkiasutusta. Pesi\xc3\xb6j\xc3\xa4rven vedet laskevat Pesi\xc3\xb6jokea pitkin Kiantaj\xc3\xa4rven Pesi\xc3\xb6nlahteen. Pesi\xc3\xb6ll\xc3\xa4 toimii m\xc3\xb6kkimatkailuyritt\xc3\xa4ji\xc3\xa4. Pesi\xc3\xb6kyl\xc3\xa4n harjumaisemissa mutkittelee retkeilypolku. \xc3\x84mm\xc3\xa4nsaaresta Pesi\xc3\xb6nj\xc3\xa4rven maisemiin on ainakin 1980-luvulla hiihdetty ns. Joosepin hiihtoa.'